google/wiki40b huggingface dataset:
ชัยวัฒน์ ไกรฤกษ์

การศึกษา

ชัยวัฒน์ ไกรฤกษ์ จบการศึกษาชั้นมัธยมต้น จากโรงเรียนชิโนรสวิทยาลัย จบชั้นมัธยมปลาย จากโรงเรียนเทพศิรินทร์ จากนั้นได้ศึกษาจนสำเร็จการศึกษาระดับปริญญาตรี สาขานิติศาสตร์ จากมหาวิทยาลัยรามคำแหง และปริญญาโท จากคณะพัฒนาสังคม สถาบันบัณฑิตพัฒนบริหารศาสตร์ (นิด้า)

การทำงาน

ชัยวัฒน์ ไกรฤกษ์ ประกอบอาชีพเป็นทนายความ เริ่มทำงานประจำที่สำนักงานบำรุงสุวิชา อภิศักดิ์ ต่อมาจึงได้เข้าร่วมงานทางการเมืองร่วมกับพรรคความหวังใหม่ พรรคกิจสังคม และลงสมัครรับเลือกตั้ง ส.ส.กรุงเทพมหานคร เขตที่ 3 สังกัดพรรคถิ่นไทย แต่ไม่ได้รับเลือกตั้ง จากนั้น ได้ย้ายมาร่วมงานการเมืองกับชูวิทย์ และเป็นเลขาธิการพรรคซึ่งชูวิทย์ก่อตั้ง ได้แก่ พรรคต้นตระกูลไทย พรรคสู้เพื่อไทย
ในระหว่างที่ชูวิทย์ลงสมัครรับเลือกตั้งเป็นผู้ว่าราชการกรุงเทพมหานคร ทำหน้าที่เป็นผู้อำนวยการเลือกตั้งของชูวิทย์ จากนั้น ได้ลงสมัครรับเลือกตั้ง ส.ส.กรุงเทพมหานคร เขต 11 สังกัดพรรครวมใจไทยชาติพัฒนา แต่ไม่ได้รับเลือกตั้งอีก ก็ย้ายกลับมาทำงานกับชูวิทย์ ในการจัดตั้งพรรคการเมือง ชื่อ พรรครักประเทศไทย ซึ่งในการเลือกตั้ง พ.ศ. 2554 ได้ลงสมัคร ส.ส. ระบบบัญชีรายชื่อ สังกัดพรรครักประเทศไทย ในลำดับที่ 2 และได้รับเลือกตั้งเป็น ส.ส.สมัยแรกในการเลือกตั้งครั้งนี้
ต่อมาในเดือนมกราคม พ.ศ. 2555 ได้ลาออกจากตำแหน่งเลขาธิการพรรครักประเทศไทย แต่เกิดข้อขัดแย้งกับชูวิทย์ในเรื่องการลาออกจากสมาชิกพรรค โดยชูวิทย์ไม่พอใจที่ชัยวัฒน์ลงมติไว้วางใจพลตำรวจเอก ประชา พรหมนอก และความสนิทสนมกับจตุพร พรหมพันธ์ ชูวิทย์ได้แถลงข่าวพร้อมทั้งนำวิดีโอการสนทนากับชัยวัฒน์ โดยมีใจความว่าชัยวัฒน์ มีส่วนได้ผลประโยชน์จากการสร้างถนนในพื้นที่จังหวัดนครศรีธรรมราช วันที่ 31 มกราคม 2556 กกต. มีมติเห็นชอบให้เสนอเรื่องไปยังประธานสภาผู้แทนราษฎร เพื่อส่งคำร้องขอให้ศาลรัฐธรรมนูญวินิจฉัยการสิ้นสุดความเป็นสมาชิกภาพการเป็น ส.ส.บัญชีรายชื่อ พรรครักประเทศไทย ของชัยวัฒน์ ไกรฤกษ์ ตามที่คณะกรรมการไต่สวนของกกต.เสนอ ซึ่งความเห็นของคณะกรรมการไต่สวนเห็นว่า การที่ชัยวัฒน์ลงลายมือชื่อในหนังสือลาออกจากเป็นสมาชิกพรรครักประเทศไทยจริง ตามกฎหมายแล้ว ถือว่าเมื่อหนังสือลาออกของชัยวัฒน์ ยื่นถึงนายทะเบียนสมาชิกพรรค การลาออกนั้นเป็นอันสมบูรณ์ จึงส่งผลให้สิ้นสุดสมาชิกภาพการเป็น ส.ส. ตามรัฐธรรมนูญมาตรา 106 (7)
องครักษ์

องครักษ์ (อังกฤษ: bodyguard) หรือเจ้าหน้าที่อารักขาใกล้ชิด (อังกฤษ: close protection officer) เป็นเจ้าหน้าที่รักษาความปลอดภัยหรือเจ้าพนักงานบังคับใช้กฎหมายของรัฐบาลหรือทหารประเภทหนึ่งที่ทำหน้าที่คุ้มครองบุคคลหรือกลุ่มบุคคล มักเป็นข้าราชการหรือเจ้าพนักงานระดับสูง ผู้มั่งมี และผู้มีชื่อเสียง จากอันตราย โดยทั่วไปได้แก่โจรกรรม การทำร้ายร่างกาย การลักพาตัว การลอบฆ่า การก่อกวน การเสียสารสนเทศลับ คำขู่และความผิดทางอาญาอื่น
บุคคลสาธารณะสำคัญที่สุดเช่น ประมุขแห่งรัฐ หัวหน้ารัฐบาล และผู้ว่าราชการมีองครักษ์หรือีมองครักษ์จากหน่วยงาน กองทัพหรือกำลังตำรวจคุ้มกัน (เช่น ในสหรัฐได้แก่ ราชการลับสหรัฐหรือราชการความปลอดภัยทางทูตของกระทรวงการต่างประเทศ) ในประเทศส่วนใหญ่ที่ประมุขแห่งรัฐเป็นผู้นำทหารด้วย องครักษ์ของผู้นำตามประเพณีเป็นราชองครักษ์ (Royal Guard), องครักษ์สาธารณรัฐ (Republican Guard) และหน่วยทหารชั้นยอดอื่น บุคคลสาธารณะที่มีความสำคัญรองลงมาหรือมีความเสี่ยงต่ำกว่าอาจมีองครักษ์คนเดียวที่ทำหน้าที่เป็นสารถีด้วย
โดเมนีโก ซาวีโอ

ประวัติ

โดเมนีโก ซาวีโอ เกิดเมื่อวันที่ 2 เมษายน ค.ศ. 1842 ที่เขตเทศบาลเมืองรีวาเปรสโซกีเอรี แคว้นปีเยมอนเต ประเทศอิตาลี โดเมนีโกมีความศรัทธาในศาสนามาตั้งแต่เด็ก สามารถจำบทภาวนาต่าง ๆ ได้ตั้งแต่อายุเพียง 4 ขวบ เขาได้รับศีลมหาสนิทครั้งแรกเมื่ออายุ 7 ขวบ และเลือกคติพจน์ประจำตัวว่า "La morte ma non peccati" (ยอมตายดีกว่าทำบาป) โดเมนีโกเป็นเด็กเรียบร้อย ขยัน ตั้งใจเรียน มีคุณธรรม  เขาได้พบกับบาทหลวงโจวันนี บอสโก ครั้งแรกเมื่อวันที่ 2 ตุลาคม ค.ศ. 1854 และได้ย้ายตามท่านไปเรียนที่ศูนย์เยาวชนวัลดอกโก (Valdocco) ที่ตูริน โดเมนีโกตั้งใจจะบวชเป็นบาทหลวงเมื่อโตขึ้น คุณพ่อบอสโกได้เอาใจใส่อบรมโดเมนีโกอย่างดี เพื่อให้เขามั่นคงและเติบโตในหนทางแห่งความดี
โดเมนีโกมีปัญหาด้านสุขภาพอย่างรุนแรง จึงต้องออกจากศูนย์กลับไปพักรักษาตัวที่บ้าน อาการยังคงทรุดลงเรื่อย ๆ จนถึงแก่มรณกรรมด้วยโรคเยื่อหุ้มปอดอักเสบในตอนเย็นของวันที่ 9 มีนาคม ค.ศ. 1857 หลังจากคุณพ่อบอสโกทราบข่าวไม่นาน ท่านจึงเขียนชีวประวัติของเขาในชื่อว่า "Vita del giovanetto Savio Domenico" (ชีวิตของโดเมนีโก ซาวีโอ) เพื่อเผยแพร่เกียรติคุณความดีงามของเขา ซึ่งเป็นเอกสารสำคัญชิ้นหนึ่งที่ทำให้เขาได้รับประกาศเป็นนักบุญในเวลาต่อมา

เกียรติยศหลังมรณกรรม

ความประพฤติที่เปี่ยมด้วยความดีงาม ทำให้ในปี ค.ศ. 1933 สมเด็จพระสันตะปาปาปิอุสที่ 11 ประกาศให้โดเมนีโกเป็นผู้น่าเคารพ ต่อมาได้รับการประกาศเป็นบุญราศีในปี ค.ศ. 1950 และเป็นนักบุญในปี ค.ศ. 1954 โดยสมเด็จพระสันตะปาปาปิอุสที่ 12
คาบสมุทรโอชิกะ

คาบสมุทรโอชิกะ (ญี่ปุ่น: 牡鹿半島, หรืออ่านว่า "โอจิกะ") เป็นคาบสมุทรซึ่งยื่นออกไปทางตะวันออกเฉียงใต้สู่มหาสมุทรแปซิฟิกจากชายฝั่งจังหวัดมิยางิ ทางตะวันออกเฉียงเหนือของเกาะฮนชู ซึ่งเป็นเกาะหลักของประเทศญี่ปุ่น
คาบสมุทรดังกล่าวเป็นทางผ่านของนักท่องเที่ยวที่มักจะเดินทางไปยังเกาะศักดิ์สิทธิ์คิงกาซัง ซึ่งสามารถไปถึงได้โดยเรือเฟอร์รีที่แล่นระหว่างเมืองท่าล่าวาฬจากอายูกาวะในอิชิโนมากิ จังหวัดมิยางิ และจากโอนากาวะ

แผ่นดินไหวและคลื่นสึนามิ พ.ศ. 2554

คาบสมุทรโอชิกะเป็นส่วนของเกาะฮนชูที่ใกล้กับจุดเหนือศูนย์แผ่นดินไหวของเหตุการณ์แผ่นดินไหวและคลื่นสึนามิในโทโฮกุ พ.ศ. 2554 มากที่สุด ซึ่งอยู่ห่างจากจุดดังกล่าวอย่างน้อย 72 กิโลเมตร โดยมีเพียงเกาะขนาดเล็กเท่านั้นที่อาจอยู่ใกล้จุดเหนือศูนย์แผ่นดินไหวมากกว่าไม่กี่กิโลเมตร รายงานเมื่อวันที่ 14 มีนาคม พบร่างผู้เสียชีวิตอย่างน้อย 1,000 คนเกยอยู่บนคาบสมุทร เหตุแผ่นดินไหวดังกล่าวได้เคลื่อนคาบสมุทรโอชิกะเข้าหาจุดเหนือศูนย์แผ่นดินไหว 5.3 เมตร และทำให้ความสูงลดลง 1.2 เมตร
ธงชาติสหรัฐอาหรับเอมิเรตส์

ธงรัฐเจ้าผู้ครองนคร

รัฐเจ้าผู้ครองนครทั้เจ็ดนั้น มีธงประจำรัฐเป็นของตนเอง โดยชัก หรือ ประดับร่วมกับธงสหพันธรัฐ, ยกเว้นรัฐฟูไจราห์ใช้ธงสหพันธรัฐเป็นธงประจำรัฐของตน.
เดิมนั้นสีแดงเคยใช้เป็นธงของกลุ่มชาติรอบอ่าวเปอร์เซีย. ในสมัยรัฐในอารักขาของจักรวรรดิบริติช ตั้งแต่ ค.ศ. 1820, ต่อมาได้เพิ่มสีขาวบนธงพื้นสีแดง. โดยมีแบบอย่างมาจาก ธงชาติบาห์เรน และ ธงชาติกาตาร์, ธงเหล่านั้นใช้มาจนถึงสมัยการรวมชาติเอมิเรตส์เมื่อ พ.ศ. 2514.

อาบู ดาบี

ธงรัฐอาบูดาบี มีลักษณะเป็นธงพื้นสีแดงเกลี้ยง ประกอบสี่เหลี่ยมสีขาวขนาดย่อมที่มุมบนคันธง.

ดูไบ และ อัจมาน

ธงรัฐดูไบ และ รัฐอัจมาน ทั้งสองรัฐนั้นเดิมใช้ธงพื้นสีแดงเกลี้ยง. ต่อมาจึงได้เพิ่มแถบแนวตั้งสีแดงที่ด้านติดคันธง.

ฟูไจราห์

ธงรัฐฟูไจราห์ เดิมใช้ธงพื้นสีแดงเกลี้ยงจนถึง ค.ศ. 1952 . ต่อมาได้เพิ่มขอบสีขาวลงบนธง ซึ่งธงผืนนี้ได้ใช้เป็นธงเรือของตน. ใช้สืบต่อมาถึงสมัยของ ชีคฮะมัด บิน มุฮัมมัด อัชชัรกี ได้ยกเลิกการใช้ธงแดงเกลี้ยง และ เปลี่ยนมาใช้ธงสหพันธรัฐเมื่อ ค.ศ. 1975.

ราสอัลไคมาห์ และ ชาร์จาห์

ธงรัฐราสอัลไคมาห์ และ รัฐชาร์จาห์ ใช้ธงพื้นสีขาวประกอบสี่เหลี่ยมสีแดงที่ตรงกลางธง.

อุมม์อัลไกไวน์

ธงรัฐอุมม์อัลไกไวน์ เดิมใช้ธงประจำรัฐรัฐดูไบ และ อัจมาน ต่อมาได้มีการเพิ่มรูปดาวห้าแฉกสีขาว และ พระจันทร์เสี้ยว โดยปลายหันเข้าหาด้านเสาธง  มีลักษณะคล้ายกับธงชาติตุรกี.
เฟลด์สปาร์

การทำเหมือง

การทำเหมืองแร่เฟลด์สปาร์ จากสายแร่เพกมาไทต์ที่จังหวัดตาก, ราชบุรี, กาญจนบุรี และนครศรีธรรมราช การทำเหมืองมักจะเป็นเหมืองเปิด โดยการระเบิดย่อยให้ได้ขนาดเล็กลงด้วยค้อน แล้วใช้วิธีคัดด้วยมือ เพื่อแยกเฟลด์สปาร์ออกจากแร่ควอตซ์, ไมกา และสารเหล็กออกไซด์ วิธีการทำเหมืองแบบนี้ ต้นทุนจะต่ำแต่การสูญเสียแร่ค่อนข้างสูงสำหรับการทำเหมืองแร่โซเดียมเซียเฟลด์สปาร์
วิธีการทำเหมืองดังกล่าวนับว่าใช้ได้ เพราะโซเดียมเซียมเฟลด์สปาร์โดยทั่วไปมักเกิดเป็นก้อนใหญ่ที่ค่อนข้างบริสุทธิ์ ไม่มีแร่อื่นปนมากนักสำหรับการทำเหมืองแร่โพแทสเซียมเฟลด์สปาร์ น่าจะใช้วิธีการลอยแร่ควบคู่กันไปด้วย เพื่อเก็บแร่ให้หมด โดยแยกเฟลด์สปาร์ออกจากแร่อื่น ทำให้คุณภาพสูงขึ้นและคุ้มทุน เพราะราคาสูง ปัจจุบันมีการลอยแร่โพแทสเซียมเฟลด์สปาร์ที่เหมืองตะโกปิดทอง อำเภอสวนผึ้ง จังหวัดราชบุรี และที่จังหวัดตาก
-Bone Ash เป็นฟลักซ์ที่สำคัญสำหรับ Bone China ได้จากการนำกระดูกวัวควายมาทำ Calcining แล้วบด ถ้าขบวนการ Calcining ถูกต้องจะได้พวกอินทรียวัตถุที่แขวนลอยอยู่เพียงเล็กน้อย ซึ่งจะเพิ่มคุณสมบัติของการใช้งาน องค์ประกอบหลักคือ แคลเซียมฟอสเฟต
-Fluorite - (CaF2) เป็นฟลักซ์ที่ใช้กับ Enamels, แก้วและน้ำยาเคลือบผิวแร่ฟลูออไรด์มีมากในประเทศไทย
วัสดุอื่น ๆ ที่ใช้แทนเฟลด์สปาร์ หิน Nepheline Syenite เป็นหินอัคนีที่ประกอบด้วยแร่ Albite ร้อยละ 50, Microcline ร้อยละ 25, Nepheline (Na2Al2Si2O8) ร้อยละ 25 มีอะลูมินาและโซดามากกว่าเฟลด์สปาร์ พบที่รัฐออนแทรีโอ ประเทศแคนาดา โดยหินนี้จะถูกบดและแยกเอาแร่ที่มีเหล็กออกด้วยเครื่องแยกแร่แม่เหล็ก ประเทศไทยยังไม่พบหินชนิดนี้
หิน Graphic Granite เป็นหินอัคนีบาดาลที่มีแร่เฟลด์สปาร์ร้อยละ 75 และควอตซ์ร้อยละ 25 Intergrowth อาจใช้แทนเฟลด์สปาร์ได้ถ้ามีปริมาณมาก ประเทศไทยยัง พบไม่มาก
Cornish Stone เป็นหินที่ใช้เป็นฟลักซ์ในประเทศอังกฤษ คือหินเปกมาไทต์ที่ผุเล็กน้อย ประกอบด้วยแร่ Albite, Orthoclase, แร่เกาลิน และฟลูออไรด์เล็กน้อย ได้มีการทำเหมือง และบางเกรดมีการแยกฟลูออไรด์ออกมาด้วย
หิน Leucocratic Granite คือ หินแกรนิตสีขาว เนื่องจากมีแร่สีดำน้อย ประกอบด้วยแร่ควอตซ์ร้อยละ 20, โซเดียมเฟลด์สปาร์ร้อยละ 50, โพแทสเซียมเฟลด์สปาร์ร้อยละ 30 ใช้แทนเฟลด์สปาร์ได้ พบที่ตำบลนบพิตำ อำเภอนบพิตำ จังหวัดนครศรีธรรมราช ผลิต Leucocratic Granite ปีละประมาณ 150,000 ตัน ส่งไปจำหน่ายยังไต้หวันและมาเลเซีย
นานาช่า

เรื่องย่อ

เด็กชายยอดหญ้า หรือ เชียงเป็นเด็กชาวเขากำพร้าที่ได้บาทหลวงโจเซฟดูแล แต่เขามักถูกกล่าวหาว่าเป็นตัวน้ำความโชคร้ายมาสู่หมู่บ้าน เขาจึงต้องถูกขับออกจากหมู่บ้านไปอยู่โรงเรียนนานาชาติ เขาได้มีโอกาสพบกับเพื่อนคนอื่นมากมาย เมื่อเซียงเข้ามาเรียนวันแรก เพื่อนๆมักมองว่าเขาเป็นคนแปลก เขาอาศัยอยู่กับตาหยอง ภารโรงของโรงเรียนและบูด เด็กผู้ชายอายุคราวเดียวกันที่มักพูดภาษาอีสานทั้งเรื่อง ด้วยความไร้เดียงสาและความรู้เท่าไม่ถึงการณ์ ทำให้โรงเรียนเกิดความปั่นป่วนหลายอย่าง ไม่ว่าจะเป็นทำถ่อประปาแตกหรือชนต้นไม้ในสวนล้ม แต่นานเข้าเพื่อนๆก็ต่างเอ็นดูเซียงและคอยช่วยเหลือเสมอ เซียงได้มิตรภาพและความสนุกสนานจากโรงเรียนนานาชาติ แต่เขาก็ยังต้องประสบกับโชคร้าย นั่นคือ เขาได้เข้าไปพัวพันกับโจรเรียกค่าไถ่ที่แฝงตัวมาเป็นครูในโรงเรียน เขากับเพื่อนๆ จึงร่วมมือกันหาทางกำจัดโจรนั้น
รัฐธรรมนูญแห่งราชอาณาจักรไทย (ฉบับชั่วคราว) พุทธศักราช 2549

กระบวนการร่าง

คณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข (คปค.) ได้แต่งตั้งทีมงานนักกฎหมายเพื่อร่างรัฐธรรมนูญฉบับชั่วคราวนี้ ซึ่งเริ่มต้นประกอบด้วยมีชัย ฤชุพันธุ์ ซึ่งเป็นผู้ร่างรัฐธรรมนูญหลายฉบับ, บวรศักดิ์ อุวรรณโณ และวิษณุ เครืองาม แต่หลังการประกาศชื่อ สองคนนี้ได้ลาออกเนื่องจากได้รับเสียงวิจารณ์ว่าเคยร่วมงานกับขั้วอำนาจเก่าของรัฐบาลทักษิณ ชินวัตร
ภายหลังนายมีชัยได้ลาออกจากการเป็นหัวหน้าทีมร่างรัฐธรรมนูญ โดย คปค. ได้แต่งตั้งจรัญ ภักดีธนากุล ซึ่งในช่วงนั้นดำรงตำแหน่งเลขาธิการประธานศาลฎีกา ทำหน้าที่แทน
สำนักงานป้องกันและปราบปรามการฟอกเงิน

ภาพลักษณ์องค์กร

สำนักงานป้องกันและปราบปรามการฟอกเงิน เป็นหน่วยงานที่ถูกวิจารณ์ว่าทำตามคำสั่งของนักการเมืองในการดำเนินคดีต่าง ๆ อาทิ กรณีเข้าตรวจสอบบัญชีธนาคาร และการชำระภาษีย้อนหลัง ของสื่อมวลชน เช่นสมัย ทักษิณ ชินวัตร เป็นประธานสำนักงานป้องกันและปราบปรามการฟอกเงินโดยตำแหน่ง  สั่งสอบบัญชี สุทธิชัย หยุ่น แม้ว่าเป็นหน่วยงานที่ไม่สังกัดสำนักนายกรัฐมนตรี กระทรวง ทบวงใด แต่นายกรัฐมนตรีมักส่งบุคคลที่เขาไว้ใจได้ว่าจะนโยบายมาเป็นเลขาธิการ ไม่เว้นแม้แต่คณะรักษาความสงบแห่งชาติ ที่แต่งตั้ง พลตำรวจเอก ชัยยะ ศิริอำพันธ์กุล เป็นเลขาธิการ  ภายหลัง รัฐประหารในประเทศไทย พ.ศ. 2557 ได้มีการแก้กฎหมาย ยกเลิกให้ นายกรัฐมนตรีเป็นประธานกรรมการโดยตำแหน่ง และรัฐมนตรีว่าการกระทรวงการคลังเป็นรองประธานกรรมการโดยตำแหน่ง ยกเลิกอธิบดีกรมการประกันภัย อธิบดีกรมที่ดิน อธิบดีกรมสรรพากร อธิบดีกรมสนธิสัญญาและกฎหมาย เลขาธิการคณะกรรมการป้องกันและปราบปรามยาเสพติด และประธานสมาคมธนาคารไทย จากการเป็นกรรมการในสำนักงานป้องกันและปราบปรามการฟอกเงิน
ภายหลัง รัฐประหารในประเทศไทย พ.ศ. 2557 พ.ต.อ.สีหนาท ประยูรรัตน์ เลขาธิการปปง. ถูกย้ายเป็นที่ปรึกษาปปง. ในวันที่ 13 มีนาคม 2559 และ มีคำสั่งสำนักนายกรัฐมนตรี ที่ 120/2560 เรื่องให้ข้าราชการมาปฏิบัติราชการสำนักนายกรัฐมนตรี โดยย้ายให้มาปฏิบัติราชการที่สำนักนายกรัฐมนตรี ในวันที่ 3 พฤษภาคม 2560 และพล.ต.ต.รมย์สิทธิ์ วีริยาสรร เลขาธิการปปง.ในขณะนั้น ถูกคำสั่งหัวหน้าคณะรักษาความสงบแห่งชาติ ที่ 12/2561 ให้ดำรงตำแหน่งผู้ตรวจราชการพิเศษประจำสำนักนายกรัฐมนตรีซึ่งเท่ากับเขาเป็นเลขาธิการที่ทำงานเพียง 46 วัน
ขนาดคลื่นพื้นผิว

มาตราขนาดคลื่นพื้นผิว (M_s) เป็นหนึ่งในขนาดมาตราที่ใช้ในวิทยาแผ่นดินไหว เพื่ออธิบายขนาดของแผ่นดินไหว มาตราดังกล่าวใช้ค่าที่ได้จากการวัดคลื่นพื้นผิวเรย์ลี ซึ่งเดินทางตามชั้นบนสุดของผิวโลกเป็นหลัก ปัจจุบันมาตราดังกล่าวใช้ในสาธารณรัฐประชาชนจีน เป็นมาตรฐานแห่งชาติ (GB 17740-1999) ในการจัดหมวดหมู่แผ่นดินไหว
ขนาดคลื่นพื้นผิวเดิมได้รับการพัฒนาขึ้นในคริสต์ทศวรรษ 1950 โดยนักวิจัยคนเดียวกับที่พัฒนามาตราขนาดท้องถิ่น (ML) เพื่อพัฒนาความละเอียดในแผ่นดินไหวที่มีขนาดใหญ่ขึ้น

นิยาม

สูตรใช้คำนวณขนาดคลื่นพื้นผิว คือ
M = \log_{10}(\frac{A}{T})_{\text{max}} + \sigma(\Delta)
โดย A เป็นค่าการกระจัดอนุภาคสูงสุดในคลื่นตัวกลาง (เวกเตอร์ผลรวมของการกระจัดแนวดิ่งทั้งสอง) หน่วยเป็นไมโครเมตร, T เป็นคาบในหน่วยวินาที, Δ เป็นระยะทางจากจุดเหนือศูนย์เกิดแผ่นดินไหว หน่วยเป็นองศา และ
\sigma(\Delta) = 1.66\cdot\log_{10}(\Delta) + 3.5
ตาม GB 17740-1999 การกระจัดแนวดิ่งทั้งสองจะต้องถูกวัดในเวลาเดียวกัน หรือภายใน 1/8 ของคาบ หากการกระจัดทั้งสองมีคาบแตกต่างกัน ผลรวมถ่วงน้ำหนักจะต้องนำมาคิดด้วย
 T = \frac{T_{N}A_{N} + T_{E}A_{E}}{A_{N} + A_{E}}
โดย AN เป็นการกระจัดตามแนวเหนือ-ใต้ หน่วยเป็นไมโครเมตร, AE เป็นการกระจัดตามแนวตะวันออก-ตะวันตก หน่วยเป็นไมโครเมตร,　TN เป็นคาบที่สอดคล้องกับ AN หน่วยเป็นวินาที และ TE เป็นคาบที่สอดคล้องกับ AE หน่วยเป็นวินาที
เทิดศักดิ์ ใจมั่น

ประวัติ

เทิศศักดิ์เกิดที่ จังหวัดสุพรรณบุรี มีพี่สาวหนึ่งคน ส่วนคุณพ่อและคุณแม่เป็นคุณครูสอนหนังสือในแถบจังหวัดสุพรรณบุรี เริ่มเล่นฟุตบอลตั้งแต่อายุ 6 ปี ในระดับชั้นประถมศึกษาจนถึงชั้นมัธยมศึกษาจบจากการศึกษาจากโรงเรียนแห่งหนึ่งในอำเภอสามชุก ซึ่งในตอนนั้นเทิศศักดิ์มีความฝันอยู่ในใจว่าอยากจะลองเข้ามาเล่นบอลในกรุงเทพมหานคร แต่ก็ไม่รู้จะไปที่ไหน เพราะไม่รู้จักใคร จนสุดท้ายพี่สาวที่เรียนจบโรงเรียนพณิชยการราชดำเนิน ก็แนะนำให้มาเรียนที่พณิชยการราชดำเนินในปี พ.ศ. 2532 และได้เล่นฟุตบอลในรุ่นอายุ 16 ปีของโรงเรียน พร้อมกับจบการศึกษาจากพณิชยการราชดำเนิน ในวัย 18 ปี

ประวัติการเล่นฟุตบอลอาชีพ

เทิดศักดิ์ เล่นฟุตบอลให้กับ โรงเรียนพณิชยการราชดำเนิน ก่อนที่ทาง สโมสรตลาดหลักทรัพย์ฯ จะยื่นข้อเสนอให้ร่วมทีม (โดยในขณะนั้น สโมสรลงทำการแข่งขันใน ถ้วยพระราชทาน ง.) และเป็นสโมสรเล่นชองเทิดศักดิ์ในการลงฟุตบอลอาชีพ และเป็นนักฟุตบอลตัวหลักของทีม โดยเทิดศักดิ์ อยู่กับสโมสรจนถึงปี 2543 (ณ ขณะนั้นสโมสรได้เปลื่ยนแปลงการบริหารและชื่อสโมสรเป็น กรุงเทพมหานคร)
ต่อมาในปี 2543 เทิดศักดิ์ได้ย้ายมาร่วม สโมสรบีอีซี เทโรศาสน โดยมีผลงงานที่สำคัญคือ การนำสโมสรเข้าชิงชนะเลิศกับ สโมสรอัล ไอน์ ในการแข่งขัน เอเอฟซี แชมเปียนส์ลีก 2002/03 และได้รับเลือกเป็นนักเตะยอดเยี่ยมประจำการแข่งขัน จนทำให้ สโมสรสิงคโปร์อาร์มฟอร์ซ ยืมตัวในปี 2545 โดย ในปีนั้น เขายิง 27 และเป็นส่วนเป็นส่วนหนึ่งที่พาสโมสรคว้าตำแหน่งชนะเลิศ เอสลีก ของสิงคโปร์
ในปี 2547 เทิดศักดิ์ย้ายร่วม สโมสรด็อง เอ แบงก์ ก่อนที่จะย้ายไปร่วม สโมสรสิงคโปร์อาร์มฟอร์ซ โดยรอบนี้เป็นการซื่อขาดจาก บีอีซี เทโรสาสน โดยลงเล่นให้กับสโมสรถึง 4 ปี ก่อนที่จะย้ายกลับมาเล่นในประเทศไทยกับ สโมสรชลบุรี ในปี 2553 
ต่อมาในปลายปี 2558 สโมสรชลบุรีก็ได้แต่งตั้งให้เขาเป็น ผู้เล่น-ผู้จัดการทีม คนแรกของสโมสร เพื่อทำการแข่งขันใน ฤดูกาล 2559 ค่อมาเขาได้ลาออกจากตำแหน่ง ก่อนที่จะประกาศเลิกเล่นฟุตบอลอาชีพในเวลาต่อมา เพื่อเข้าสู่การทำหน้าที่ผู้ช่วยผู้ฝึกสอนของทีมต่อไป

ประวัติการเล่นฟุตบอลทีมชาติ

ในปี 2545 เทิดศักดิ์ได้รับเลือกให้เป็นกัปตันทีมชาติไทยในไทเกอร์คัพ ซึ่งพวกเขาสามารถคว้าแชมป์ได้ โดยเทิดศักดิ์ได้รับเลือกให้เป็นนักเตะยอดเยี่ยมของรายการ
ไฟของนักบุญเอลโม

ไฟของนักบุญเอลโม (อังกฤษ: St. Elmo's fire) เป็นปรากฎการณ์ในทางสภาพอากาศอย่างหนึ่ง ที่พลาสมาแบบส่องสว่างถูกสร้างขึ้นจากปรากฏการณ์โคโรนาซึ่งเป็นการปล่อยประจุไฟฟ้าจากวัตถุที่มีปลายแหลม ในสภาพบรรยากาศที่มีสนามแม่เหล็กสูง (เช่น ในขณะที่กำลังมีพายุ หรือในระหว่างการระเบิดของภูเขาไฟ) แสงไฟของนักบุญเอลโมจะปรากฎเป็นแสงเรืองสีฟ้าสดใส หรือเป็นสีม่วง และมักมีลักษณะเป็นแสงพวยพุ่งออกจากวัตถุที่เป็นแท่งยาว ๆ หรือมีปลายแหลม เช่น เสากระโดงเรือ บราลี ส่วนยอดของปราสาท จนไปถึงปลายปีกเครื่องบิน 
ไฟของนักบุญเอลโม ถูกตั้งชื่อตามนักบุญเอราสมุส แห่งฟอร์เมีย (St. Erasmus of Formia) ซึ่งชาวอิตาลีเรียกว่า นักบุญเอลโม โดยถือกันว่าท่านเป็นนักบุญผู้คุ้มครองกะลาสีและนักเดินเรือ 
ปรากฎการณ์ ไฟของนักบุญเอลโม เป็นที่รู้จักกันมาแต่สมัยกรีกโบราณ โดยนักเดินเรือชาวกรีกเรียกแสงประเภทนี้ว่า เฮเลแน (กรีก: Ἑλένη, "คบเพลิง") หากปรากฎเป็นแสงเดี่ยว ๆ แต่จะเรียกว่า คาสตอร์กับโพลีเดวเคส (Kastor and Polydeukes) หากเกิดขึ้นเป็นปรากฎการณ์แสงคู่ (ซึ่งเป็นชื่อของฝาแฝดผู้เป็นพี่น้องกับเฮเลน ราชินีของชาวสปาร์ตา)
สวนสัตว์ภูเก็ต

สวนสัตว์ภูเก็ต เปิดเมื่อ พ.ศ. 2540 ตั้งอยู่ ตำบลฉลอง อำเภอเมือง จังหวัดภูเก็ต เป็นสวนสัตว์ขนาดเล็ก มีสัตว์หลายชนิดเช่น เสือ อูฐ กวาง ตัวเงินตัวทอง เสือดาว และ นกนานาชนิด เช่น นกออก นกแก้ว รูปปั้นจระเข้ขนาดยักษ์ซึ่งเป็นที่จัดแสดงสัตว์น้ำหลายพันธุ์ต่างๆ มีการแสดงต่างๆ เช่น โชว์ช้าง โชว์ลิง โชว์จระเข้ สวนไม้ดอกเป็นต้น
รายละเอียด : เป็นสวนสัตว์เอกชน บนพื้นที่ 62 ไร่ เหมาะการท่องเที่ยวเป็นครอบครัว มีการแสดงของช้าง และจระเข้ รอบการแสดง มีดังนี้ ลิงแสนรู้ 09.00, 12.00, 14.30 และ 16.45 น; ช้างแสนรู้ 103.0, 13.30 และ 16.30 น.; จับจระเข้ 09.30, 12.45, 15.15 และ 17.30 น.
ปฏิทรรศน์

ปฏิทรรศน์ หรือ พาราด็อกซ์ (อังกฤษ: Paradox) คือ ประโยคหรือกลุ่มของประโยคที่เป็นจริงอย่างชัดเจน แต่นำไปสู่ความขัดแย้งในตัวเอง หรือสถานการณ์ที่อยู่นอกความคิดทั่วไป โดยทั่วไปแล้วอาจเป็นไปได้ว่า ประโยคดังกล่าวนี้แท้จริงแล้วอาจไม่ได้นำไปสู่สภาวะขัดแย้ง ผลลัพธ์ที่ได้อาจไม่ใช่ข้อขัดแย้งจริง ๆ หรือข้อกำหนดในตอนต้นอาจไม่จริงหรือไม่สามารถเป็นจริงพร้อม ๆ กันได้ คำว่าปฏิทรรศน์หรือพาราด็อกซ์มักถูกใช้แทนที่ไปมากับคำว่าข้อขัดแย้ง อย่างไรก็ตามแนวคิดทั้งสองนั้นไม่เหมือนกันเสียทีเดียว ในขณะที่ข้อขัดแย้งประกาศสิ่งที่ตรงกันข้ามกับตัวเองหลาย ๆ ปฏิทรรศน์กลับมีทางออกหรือคำอธิบาย
แฮปปี้แลนด์

แฮปปี้แลนด์ เป็นสวนสนุกกลางแจ้งแห่งแรกของประเทศไทย ตั้งอยู่แขวงคลองจั่น เขตบางกะปิ กรุงเทพมหานคร เข้าทางด้านถนนนวมินทร์หรือถนนสุขาภิบาล 1 ในอดีต เลี้ยวทางธนาคารทหารไทย ผ่านตึกแถวด้านซ้ายมือเข้าไปราว ๆ 400 เมตร ก็จะเป็นบริเวณที่เคยเป็นสวนสนุกขวางอยู่เป็นแนวยาว เคยเป็นที่โชว์ตัวของพระเอกนางเอกจากหนังจีน มังกรหยก คือไป่ เปียว กับ หมี เสว่ มีเครื่องเล่นได้แก่ ชิงช้าสวรรค์ รถไฟเหาะ เรือหรรษา ปาเป้า ม้าหมุน ชิงช้า กระดานหก บ้านผีสิง
เปิดดำเนินการระหว่าง พ.ศ. 2516 ถึง 2522 ปัจจุบันพื้นที่ดังกล่าวกลายเป็นหมู่บ้านสินธร ซอยแฮปปี้แลนด์ 1 และขายเครื่องเล่นบางส่วนให้กับสวนสยาม
ถึงแม้สวนสนุกแฮปปี้แลนด์จะปิดดำเนินการไปแล้ว ย่านดังกล่าวก็ยังเรียกว่า แฮปปี้แลนด์ บริษัทที่เคยเป็นผู้บริหารสวนสนุกแฮปปี้แลนด์ได้สร้างบ้านจัดสรร และคอนโดมิเนียมในทำเลต่าง ๆ ของกรุงเทพ ในชื่อโครงการว่าแฮปปี้แลนด์ กรุ๊ป , H Cape อยู่

ตำนาน

สวนสนุกแฮปปี้แลนด์ เป็นสวนสนุกที่มีตำนานเล่าขานคล้ายกับลัดดาแลนด์ เพียงแค่ต่างกันที่เป็นสวนสนุก ซึ่งที่นี่ มีเครื่องเล่นมากมาย อาทิเช่น ชิงช้าสวรรค์ รถไฟเหาะ เรือหรรษา ปาเป้า ม้าหมุน ชิงช้า กระดานหก บ้านผีสิงหลังเล็กๆ และอื่นๆ อีกมากมาย แต่ไม่หรูเท่าแดนเนรมิต (สร้างหลังแฮปปี้แลนด์) แฮปปี้แลนด์ จะออกสไตล์สวนสนุกคล้ายๆงานวัดในปัจจุบัน เป็นสวนสนุกที่ทำให้คนชั้นกลางถึงชั้นรากหญ้าเล่นโดยเฉพาะ และเป็นที่แรกที่มีสวนสนุก
ดังนั้น นานวันเข้า เครื่องเล่นส่วนใหญ่ก็เก่าและชำรุดไปตามกาลเวลา ทำให้เกิดอุบัติเหตุบ่อยครั้งจนมีคนเสียชีวิต ซึ่งส่วนใหญ่จะเป็นเด็กๆ เช่น นั่งชิงช้าสวรรค์ หรือม้าหมุนแล้วพลัดตกลงมาตายบ้าง เล่นเรือหรรษาแล้วเกิดพลัดตกน้ำตายบ้าง ตกราวรถไฟเหาะตายบ้าง (บางกระแสก็ว่า มีคนถูกฆ่าหั่นศพในบ้านผีสิงแล้วเอาศพทิ้งไว้จนเน่าในนั้นเลยก็มี) แต่ละคน จะตายแบบแปลกๆ และตายแบบไม่มีคนเห็นด้วย ลือกันอีกว่ามีฆาตกรโรคจิตคนหนึ่งชอบลักพาตัวเด็กที่มาเล่นเครื่องเล่น ตอนกลางวัน แล้วเชือดคอฆ่าทิ้งในตอนกลางคืน ทิ้งศพไว้ตามบริเวณต่างๆในสวนสนุก แฮปปี้แลนด์จึงเต็มไปด้วยศพของเด็กจำนวนมาก และไม่มีใครรู้ว่าฆาตกรคนนั้นเป็นใคร ทำไปเพื่อจุดประสงค์อะไร แต่ดูเหมือนทางสวนสนุก จะปิดข่าวไว้เพราะเกรงคนที่มาเที่ยวจะตื่นตระหนก
แต่ในที่สุด ข่าวก็ปิดไม่มิด ทำให้จำนวนคนเที่ยวลดลง ไม่ค่อยมีใครกล้ามาเล่นที่สวนสนุกแฮปปี้แลนด์มากเท่าเมื่อก่อน ในที่สุดก็ต้องปิดตัวลง ถูกรื้อ และกลายเป็นที่รกร้างไป ผ่านไปหลายปี มีคนคิดมาเปิดตลาดขายของที่นี่ และเปลี่ยนจาก สวนสนุกแฮปปี้แลนด์ มาเป็น “ ตลาดสด แฮปปี้แลนด์ “ (ปัจจุบันปิดตัวลงเพื่อขายให้แก่พฤกษา เรียลเอสเตทนำไปสร้างคอนโดมิเนียมใกล้โครงการรถไฟฟ้าสายสีเหลือง ช่วงลาดพร้าว-สำโรง)
หลงไฟ

การสร้างเป็นละครโทรทัศน์

ครั้งแรกเมื่อปี พ.ศ. 2533 นำมาสร้างเป็นภาพยนตร์ จัดจำหน่ายโดย ไฟว์สตาร์โปรดักชั่น บทภาพยนตร์โดย ภรณ์ รวี กำกับโดย รุจน์ รณภพ นำแสดงโดย ภัสสร บุณยเกียรติ, สันติสุข พรหมศิริ, วรุฒ วรธรรม, เวนย์ ฟอลโคเนอร์ และ ระวิน ชุมเกษียร ออกฉายในโรงภาพยนตร์สำหรับเรื่องนี้ครั้งแรกเมื่อวันที่ 2 สิงหาคม พ.ศ. 2533
ครั้งที่สองในปี พ.ศ. 2544 สร้างโดย ธำรงค์ วิจิตรสาร เพื่อออกอากาศทางช่อง ITV เขียนบทโทรทัศน์และกำกับการแสดงโดย ธำรงค์ วิจิตรสาร นำแสดงโดย ลักขณา วัธนวงส์ศิริ, นันทศัย พิศลยบุตร, ทัตพงษ์ พงษทัต, คงกระพัน แสงสุริยะ, ปีเตอร์ ธูนสตระ,รุ่งเรือง อนันตยะ, เมธี อมรวุฒิกุล, อมรา อัศวนนท์ แต่ไม่ได้ออกอากาศ  
ครั้งที่สามในปี พ.ศ. 2560 โดยสร้างในโปรเจกต์ The Writers ผลิตโดย บริษัท เก้ง กวาง แก๊ง จำกัด   บทโทรทัศน์  ธัญลักษณ์ จุลพงษ์ กำกับการแสดงโดย เอกสิทธิ์ ตระกูลเกษมสุข และ คฑาเทพ ไทยวานิช  นำแสดงโดย  พิมพ์ชนก ลือวิเศษไพบูลย์, ปฐมพงศ์ เรือนใจดี,จุฑาวุฒิ ภัทรกำพล,มชณต สุวรรณมาศ, กัลยา เลิศเกษมทรัพย์, ภรัณยู โรจนวุฒิธรรม, พิษณุ นิ่มสกุล, ภัทรภณ โตอุ่น, กิจเกษม แมคแฟดเดน, ณัฐภัสสร สิมะเสถียร, กฤตธวัฒน์ เอกชัย, สรัณณัฏฐ์ ประดู่คู่ยามดี และ วรินดา ดำรงผล ออกอากาศทุกวันจันทร์ - อังคาร เวลา 20.20 - 21.35 น. เริ่มตอนแรกวันที่  24 กรกฎาคม พ.ศ. 2560-20 พฤศจิกายน พ.ศ. 2560 ต่อจากเรื่องละครคน เป็นการพลิกบทบาทของนักแสดงสาว ใบเฟิร์น พิมพ์ชนก ที่มารับบทเป็นสาวไซด์ไลน์

เรื่องย่อ

“ถึงแม้จะรู้ว่า “ไฟ” คือ “ความร้อน” แต่บางคนก็ยังยอมที่จะใช้ชีวิตอยู่กับมัน เพื่ออาศัยความอบอุ่นดำรงชีวิต จนกว่าไฟนั้น...จะเผาผลาญตัวเองจนมอดไหม้”
ก้านแก้วนักศึกษาปีสุดท้ายที่ต้องดิ้นรนเพราะพ่อแม่ยากจนและยังถูกลุงที่อาศัยอยู่ปล้ำ จึงตัดสินใจเป็นสาว เอสคอร์ท โดยที่กุญชรแฟนหนุ่มผู้แสนดีไปรับราชการที่ต่างจังหวัดเก็บเงินเพื่อรอวันแต่งงาน กิจการของก้านแก้วไปได้ดี เธอเพลิดเพลินกับการรับรองแขก กุญชรยังพาซื่อส่งเงินมาให้ก้านแก้วเก็บไว้เพื่อแต่งงาน แต่เธอกลับไม่ใส่ใจ เธอได้รู้จักชลลูกเศรษฐี ทั้งคู่พึงพอใจกัน ชลถูกทางบ้านให้เลิกกับก้านแก้วแต่เขาไม่ยอม อีกทั้งชลยังไม่ได้ทำงานและติดการพนัน กุญชรและชลมาหาก้านแก้ว จึงรู้ว่าก้านแก้วมีสามี กุญชรเสียใจมากขอให้ชลอย่าทิ้งเขาอีกคน ก้านแก้วหมดคนที่เลี้ยงไปอีกคนอีกทั้งเงินก็หมด ทำให้มีปากเสียงกับชลและเลิกกัน ก้านแก้วถลำลึกลงไปอีก และเจอแมงดาที่หาแขกให้และยังถูกซ้อม ก้านแก้วจึงส่งจดหมายเพื่อไปทำงานที่เยอรมัน แต่ก็ไม่ต่างไปจากหญิงไทยที่ถูกหลอกให้ไปเมืองนอก เธอถูกหลอกไปขายตัว และท้ายสุด ชีวิตก้านแก้วก็ต้องจบลงด้วยความเศร้า ที่หลงผิดไปชั่วชีวิต
นิติวัฒน์ จันทร์สว่าง

ประวัติ

นิติวัฒน์ จันทร์สว่าง เกิดเมื่อวันที่ 15 สิงหาคม พ.ศ. 2521 สำเร็จการศึกษาระดับปริญญาตรี และระดับปริญญาโท สาขานิติศาสตร์ จากมหาวิทยาลัยอัสสัมชัญ และสำเร็จการศึกษาเนติบัณฑิตไทย รวมถึงปริญญาโท รัฐศาสตรมหาบัณฑิต จากมหาวิทยาลัยธรรมศาสตร์

การทำงาน

นิติวัฒน์ จันทร์สว่าง ประกอบอาชีพทนายความ ต่อมาได้รับเลือกตั้งเป็นสมาชิกสภาผู้แทนราษฎรแทนตำแหน่งที่ว่างลง จากการที่นายบรรหาร ศิลปอาชา หัวหน้าพรรคชาติไทย ถูกตัดสิทธิ์ทางการเมือง 5 ปี ในปี พ.ศ. 2552 และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาได้ลงสมัครรับเลือกตั้งในระบบบัญชีรายชื่อ และได้รับเลือกตั้ง เป็น ส.ส.สมัยที่ 2
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคชาติไทยพัฒนา ลำดับที่ 12
ศิลปินสำนักการสังคีตกรมศิลปากร

กลุ่มดุริยางค์ไทย

หัวหน้ากลุ่มดุริยางค์ไทย สำนักการสังคีต กรมศิลปากร ปัจจุบัน ( ๑ ตุลาคม ๒๕๕๑ ) คือ นาย ศักดิ์ชัย [ น้อย ] ลัดดาอ่อน

ผู้เชี่ยวชาญดุริยางค์ไทย

ผู้เชี่ยวชาญดุริยางค์ไทย สำนักการสังคีต กรมศิลปากร
1.จิรัส อาจณรงค์ ศิลปินแห่งชาติ
2.ดวงเนตร ดุริยพันธ์
3.เผชิญ กองโชค
4.กัญญา โรหิตาจล
5.บุญช่วย แสงอนันต์
6.เสรี สินธุชัยภาคเสรี ( ชื่นจิ๋ว )
7.อุทัย ปานประยูร
8.สมบัติ สังเวียนทอง
9.สมชาย ทับพร
10.พีระศิษย์ ( พัฒน์ ) บัวทั่ง
กรีฑาในซีเกมส์ 2013

กรีฑาในซีเกมส์ 2013 เป็นการแข่งขันกรีฑาในการแข่งขัน ซีเกมส์ 2013 จัดการแข่งขันขึ้นระหว่างวันที่ 15-19 ธันวาคม 2556 ชิงเหรียญทองกันทั้งหมด 47 เหรียญทอง จาก 46 ประเภทการแข่งขัน

ผลการแข่งขัน

(GR = สถิติใหม่ซีเกมส์) (NR = สถิติใหม่ประเทศ)